, วรรณออยล์กำไร13.79%
กองทุน ONEOIL เดือนเดียวกำไร 13.79% หลังอิหร่านซีเรีย อึมครึม หนุนน้ำมันพุ่ง &#8220;วรรณ&#8221; คาดราคายังแกว่งให้กรอบเก็งกำไร
1 ส.ค. 2555

กองทุน ONEOIL เดือนเดียวกำไร 13.79% หลังอิหร่านซีเรีย อึมครึม หนุนน้ำมันพุ่ง “วรรณ” คาดราคายังแกว่งให้กรอบเก็งกำไร
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (กองทุนรวม วรรณ เปิดเผยว่า ราคาน้ำมันดิบเบรนต์ที่ปรับตัวเพิ่มขึ้นจากเหตุตึงเครียดของอิหร่านและซีเรียหนุนให้ผลตอบแทนของกองทุนเปิดวรรณ ออยล์ ดิวิเดน ฟันด์ (ONEOIL) ซึ่งลงทุนในสัญญาซื้อขายล่วงหน้า Oil Futures ที่อ้างอิงกับน้ำมันดิบเบรนต์เพียงกองเดียวในระบบให้ผลตอบแทน 13.79% ในช่วง 1 เดือนย้อนหลังจากข้อมูล ณ วันที่ 24 ก.ค. 2555
“ผลตอบแทนของกองทุนปรับตัวใกล้เคียงกับน้ำมันดิบเบรนต์ ซึ่งในช่วงเวลาเดียวกันราคาน้ำมันดิบเบรนต์ปรับตัวเพิ่มขึ้น 13.94%” นายวิน กล่าว
อย่างไรก็ตาม ประเมินว่าราคาน้ำมันดิบเบรนต์จะเคลื่อนไหวในกรอบ 97-110 เหรียญสหรัฐต่อบาร์เรล จากปัญหาหนี้ของยุโรปและเศรษฐกิจโลกที่ชะลอตัวลง แต่คาดว่าธนาคารกลางสหรัฐ ยุโรป และประเทศอื่นๆ ยังมีแนวโน้มผ่อนคลายนโยบายทางการเงินต่อ อาจลดดอกเบี้ยหรือเพิ่มสภาพคล่องในตลาด ซึ่งเป็นปัจจัยบวกต่อสินค้าโภคภัณฑ์ 
“ความขัดแย้งระหว่างอิหร่านและซีเรียส่งผลกระทบต่อราคาน้ำมันดิบเบรนต์มากกว่าตลาดเวสต์เทกซัส ซึ่งนักลงทุนที่ต้องการปรับพอร์ตลงทุนให้มีน้ำมันดิบเบรนต์ แนะนำกองทุนนี้ ซึ่งได้รับผลกระทบน้อยกว่ากรณีแนวโน้มน้ำมันขาขึ้นแล้วกองทุนต้องซื้อสัญญาใหม่ทดแทนสัญญาเดิม โดยแนะนำให้เริ่มซื้อลงทุนในช่วงราคา 102-103 เหรียญสหรัฐต่อบาร์เรล และทำกำไร 106-107 เหรียญสหรัฐต่อบาร์เรล” นายวิน กล่าว
นอกจากนี้ บริษัทจัดรายการส่งเสริมการขายสำหรับเงินลงทุนในกองทุน ONEOIL ทุกๆ 1 ล้านบาท รับเงินสดคืน 500 บาท และบัตรเติมน้ำมันอีก 500 บาท ตั้งแต่วันที่ 1-31 ส.ค. 2555